บลจ.แห่ชิงเค้กลูกค้าสถาบัน
บลจ.ไทยพาณิชย์ เดินหน้าดูดลูกค้าสถาบัน บลจ.แอสเซท พลัส ลุยหุ้นต่างประเทศ หวังกำไร 1520% ภายใน 18 เดือน
20 เม.ย. 2555

บลจ.ไทยพาณิชย์ เดินหน้าดูดลูกค้าสถาบัน บลจ.แอสเซท พลัส ลุยหุ้นต่างประเทศ หวังกำไร 1520% ภายใน 18 เดือน
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ปีนี้ยังมี นโยบายเน้นขยายฐานนักลงทุนสถาบันในตลาดกองทุนสำรองเลี้ยงชีพและกองทุนส่วนบุคคล หลังจากประสบความสำเร็จอย่างมากในปีที่ผ่านมา โดยเฉพาะกองทุนส่วนบุคคลที่เพิ่มเป็น 5.3 หมื่นล้านบาท เมื่อสิ้นไตรมาสแรกเติบโตขึ้น 50% จากสิ้นปี 2554
“ปีนี้ทุก บลจ.ให้ความสำคัญกับการขยายลูกค้ากองทุนสำรองเลี้ยงชีพและกองทุนส่วนบุคคลมากขึ้น ทำให้การแข่งขันค่อนข้างสูง แต่ยังมีโอกาสขยายตัวอีกมาก จากแนวทางในการแก้ไข พ.ร.บ.กองทุนสำรองเลี้ยงชีพให้ลูกจ้างสมทบเงินได้มากกว่านายจ้าง และการลดความคุ้มครองประกันเงินฝาก” นางโชติกา กล่าว
นางลดาวรรณ เจริญรัชต์ภาคย์ กรรม การผู้จัดการ บลจ.แอสเซท พลัส กล่าวว่า ปีนี้ตั้งเป้าหมายเพิ่มทรัพย์สินภายใต้การบริหาร (เอยูเอ็ม) เพิ่มเป็น 3.5 หมื่นล้านบาท จาก 2.33 หมื่นบ้านบาท หรือเพิ่มขึ้น 49% และตั้งเป้ากำไรสุทธิเพิ่มขึ้น 25% โดยเน้นการเติบโตไปที่กองทุนส่วนบุคคล ซึ่งเป็นจุดแข็งของ บลจ. และมีสัดส่วนอยู่ถึง 50% ของเอยูเอ็ม แต่ยังออกกองทุนรวม โดยเน้นไปที่กองทุนผสมลงทุนในประเทศและต่างประเทศ เพื่อรองรับนักลงทุนรายย่อย 
ทั้งนี้ ระหว่างวันที่ 19 เม.ย.-3 พ.ค. บลจ.แอสเซท พลัส เปิดขายกองทุนแอสเซทพลัสสตาร์ 2 ซึ่งเป็นกองทุนผสมเน้นลงทุนหุ้นต่างประเทศที่มีพื้นฐานดีและได้ประโยชน์จากการฟื้นตัวของเศรษฐกิจโลก อายุโครงการ 18 เดือน คาดว่าจะให้ผลตอบแทน 15-20% โดยกองทุนจะขายคืนอัตโนมัติเมื่อได้ผลตอบแทนทุกๆ 5%
“ปีนี้เราแนะนำให้เพิ่มน้ำหนักการลงทุนในหุ้นเพิ่มจาก 20% เป็น 25% เพราะเชื่อว่าปีนี้ตลาดหุ้นทั่วโลกจะเพิ่มขึ้นจากสภาพคล่องและมาตรการเชิงคุณภาพของภาครัฐ โดยเฉพาะในครึ่งหลังของปี” นายพงศ์พันธ์ อภิญญากุล นักวิเคราะห์กลยุทธ์การลงทุน บลจ.แอสเซท พลัส กล่าว